CELEX: 62012CN0072
Language: et
Date: 2012-02-13 00:00:00
Title: Kohtuasi C-72/12: Eelotsusetaotlus, mille on esitanud Bundesverwaltungsgericht Leipzig (Saksamaa) 13. veebruaril 2012 — Gemeinde Altrip jt versus Land Rheinland-Pfalz

5.5.2012   
            
            
               ET
            
            
               Euroopa Liidu Teataja
            
            
               C 133/15
            
         Eelotsusetaotlus, mille on esitanud Bundesverwaltungsgericht Leipzig (Saksamaa) 13. veebruaril 2012 — Gemeinde Altrip jt versus Land Rheinland-Pfalz
   (Kohtuasi C-72/12)
   2012/C 133/28
   Kohtumenetluse keel: saksa
   
      Eelotsusetaotluse esitanud kohus
   
   Bundesverwaltungsgericht Leipzig
   
      Põhikohtuasja pooled
   
   
      Kassatsioonkaebuse esitajad: Gemeinde Altrip, Gebrüder Hört GbR, Willi Schneider
   
      Vastustaja kassatsioonimenetluses: Land Rheinland-Pfalz
   
      Eelotsuse küsimused
   
   
               1.
            
            
               Kas direktiivi 2003/35/EÜ (1) artikli 6 lõiget 1 tuleb tõlgendada nii, et liikmesriigid olid kohustatud tunnistama direktiivi 85/337/EM (2) Ü artikli 10a ülevõtmiseks vastuvõetud siseriiklikud õigusnormid kohaldatavaks ka selliste loamenetluste suhtes, mis olid algatatud küll enne 25. juunit 2005, kuid mille tulemusena anti load alles pärast nimetatud kuupäeva?
            
         
               2.
            
            
               Kui vastus esimesele küsimusele on jaatav, siis
               kas direktiivi 85/337/EMÜ artiklit 10a, mida on muudetud direktiiviga 2003/35/EÜ, tuleb tõlgendada nii, et otsuse protseduurilise seaduslikkuse vaidlustamist silmas pidades olid liikmesriigid kohustatud laiendama direktiivi 85/337/EMÜ artikli 10a ülevõtmiseks vastuvõetud siseriiklike õigusnormide kohaldamisala ka juhule, mil keskkonnamõju oli küll hinnatud, kuid hindamine oli puudulik?
            
         
               3.
            
            
               Kui vastus teisele küsimusele on jaatav, siis
               kas direktiivi 85/337/EMÜ artiklit 10a tuleb juhtudel, mil liikmesriigi halduskohtumenetluse seadustik näeb vastavalt direktiivi 85/337/EMÜ artikli 10a esimese lõigu punktile b põhimõtteliselt ette, et asjaomase üldsuse juurdepääs kaebuste lahendamisele kohtus sõltub õiguse kahjustamisest, tõlgendada nii,
               
                           a)
                        
                        
                           et otsuste puhul, mille suhtes kohaldatakse üldsuse kaasamist reguleeriva direktiivi sätteid, võib protseduurilise seaduslikkuse kohtulik vaidlustamine olla tulemuslik ja viia otsuse tühistamiseni vaid siis, kui olenevalt asjaoludest on olemas konkreetne võimalus, et vaidlustatud otsus oleks olnud teistsugune, kui menetlusnormi ei oleks rikutud, ja kui menetlusnormi rikkumisega on ühtlasi rikutud ka kaebuse esitaja materiaalõigust, või
                        
                     
                           b)
                        
                        
                           et otsuste puhul, mille suhtes kohaldatakse üldsuse kaasamist reguleeriva direktiivi sätted, peavad menetlusnormi rikkumised olema protseduurilise seaduslikkuse kohtuliku vaidlustamise korral ulatuslikumalt arvessevõetavad?
                        
                     Kui eelmisele küsimusele tuleb vastata alapunkti b tähenduses, siis
               millised sisulised nõuded tuleb esitada menetlusnormi rikkumistele, et neid võidaks otsuse protseduurilise seaduslikkuse kohtuliku vaidlustamise puhul võtta arvesse kaebuse esitaja kasuks?
            
         
      (1)  Euroopa Parlamendi ja nõukogu 26. mai 2003. aasta direktiiv 2003/35/EÜ, milles sätestatakse üldsuse kaasamine teatavate keskkonnaga seotud kavade ja programmide koostamisse ning muudetakse nõukogu direktiive 85/337/EMÜ ja 96/61/EÜ seoses üldsuse kaasamisega ning õiguskaitse kättesaadavusega (ELT L 156, lk 17; ELT eriväljaanne 15/07, lk 466).
   
      (2)  Nõukogu 27. juuni 1985. aasta direktiiv 85/337/EMÜ teatavate riiklike ja eraprojektide keskkonnamõju hindamise kohta (EÜT L 175, lk 40; ELT eriväljaanne 15/01, lk 248)